CELEX: 52018PC0710
Language: sk
Date: 2018-10-24
Title: Návrh NARIADENIE RADY ktorým sa na rok 2019 stanovujú rybolovné možnosti pre určité populácie rýb a skupiny populácií rýb v Čiernom mori

EURÓPSKA KOMISIA
            V Bruseli24. 10. 2018
            COM(2018) 710 final
            2018/0365(NLE)
            Návrh
            NARIADENIE RADY
            ktorým sa na rok 2019 stanovujú rybolovné možnosti pre určité populácie rýb a skupiny populácií rýb v Čiernom mori
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               ·Dôvody a ciele návrhu
            
            
               Nariadenie Európskeho parlamentu a Rady (EÚ) č. 1380/2013 o spoločnej rybárskej politike, ktorým sa menia nariadenia Rady (ES) č. 1954/2003 a (ES) č. 1224/2009 a zrušujú nariadenia Rady (ES) č. 2371/2002 a (ES) č. 639/2004 a rozhodnutie Rady 2004/585/ES, si kladie za cieľ zabezpečiť využívanie živých vodných zdrojov za udržateľných hospodárskych, environmentálnych a sociálnych podmienok. V tejto súvislosti je jedným z dôležitých nástrojov každoročné stanovenie rybolovných možností. 
            
            
               Cieľom tohto návrhu je stanoviť pre členské štáty na rok 2019 rybolovné možnosti pre komerčne najvýznamnejšie druhy rýb v Čiernom mori. 
            
            
               Pokiaľ ide o šprotu severnú, návrh je založený na vedeckom odporúčaní vzhľadom na autonómnu kvótu s cieľom udržať súčasnú mieru rybolovnej úmrtnosti. 
            
            
               Pokiaľ ide o kalkana veľkého, návrhom sa transponujú TAC a kvóty stanovené Všeobecnou rybárskou komisiou pre Stredozemné more (GFCM) do odporúčania (GFCM/41/2017/4) k viacročnému plánu rybolovu kalkana veľkého v zemepisnej podoblasti 29 (Čierne more).
            
            
               ·Všeobecný kontext
            
            
               ·Kontext návrhu sa uvádza v oznámení Komisie Európskemu parlamentu a Rade o súčasnom stave spoločnej rybárskej politiky a konzultácií o rybolovných možnostiach na rok 2019 [COM(2018) 452 final z 11. 6. 2018]. 
            
            
               ·Rybolovné možnosti by sa mali stanoviť v súlade s článkom 16 ods. 1 (zásada relatívnej stability) a článkom 16 ods. 4 (ciele spoločnej rybárskej politiky a pravidlá stanovené vo viacročných plánoch) nariadenia Európskeho parlamentu a Rady (ES) č. 1380/2013 o spoločnej rybárskej politike.
            
            
               S populáciami rýb v Čiernom mori, ktoré využívajú Bulharsko a Rumunsko, sa spoločne hospodári s krajinami mimo EÚ, konkrétne s Tureckom, Ukrajinou, Gruzínskom a Ruskou federáciou. 
            
            
               Do roku 2017 nebol medzi krajinami EÚ a krajinami mimo EÚ na regionálnej úrovni stanovený žiaden celkový povolený výlov (TAC). Od roku 2008 Európska únia každoročne stanovuje autonómne TAC pre populácie kalkana veľkého a šproty severnej s cieľom zabezpečiť dodržiavanie pravidiel SRP. Od roku 2018 sa však na rybolov kalkana veľkého uplatňuje regionálny TAC stanovený na obdobie dvoch rokov 2018 – 2019, v rámci ktorého sa dočasne prideľujú kvóty a ktorý je transponovaný do nariadenia EÚ o Čiernom mori, v súlade s odporúčaním GFCM/41/2017/4 prijatým na 41. výročnom zasadnutí GFCM v roku 2017. 
            
            
               Rybolov šproty severnej má pre pobrežné krajiny Čierneho mora veľký sociálno-ekonomický význam. Podľa oficiálne zaznamenaného počtu vylodení, ktoré sú uvedené v správe o Čiernom mori za rok 2017 vypracovanej Vedeckým, technickým a hospodárskym výborom pre rybárstvo (STECF), podiel krajín EÚ na vylodených úlovkoch šproty severnej v Čiernom mori predstavoval v roku 2014 4,5 % oficiálne nahlásených vylodení, v roku 2015 to bolo 3,12 % a v roku 2016 2,93 %. Podľa výročnej správy zo zasadnutia GFCM, ktoré sa konalo v roku 2017, sa v populácii šproty severnej v Čiernom mori loví udržateľne. V záujme zabezpečenia udržateľnosti populácie šproty severnej v Čiernom mori je však potrebné udržať súčasnú mieru rybolovnej úmrtnosti, t. j. 11 475 ton.
            
            
               Rybolov kalkana veľkého má pre pobrežné krajiny Čierneho mora veľký sociálno-ekonomický význam. V odporúčaní GFCM/41/2017/4 sa stanovil regionálny TAC pre kalkana veľkého na 644 ton na rok 2018 a 2019 a všetkým pobrežným krajinám Čierneho mora sa dočasne pridelili kvóty. Súčasťou odporúčania je doložka o revízií, ktorá umožňuje prehodnotenie TAC a kvót v roku 2018 v prípade, že sa vo vedeckom odporúčaní nepotvrdí pokračovanie pozitívneho vývoja miery rybolovnej úmrtnosti. Na siedmom výročnom zasadnutí pracovnej skupiny GFCM pre Čierne more, ktoré sa konalo 11. – 13. júla 2018, sa potvrdilo pokračovanie pozitívneho vývoja rybolovnej úmrtnosti populácie kalkana veľkého. Pokiaľ ide o EÚ, pridelená kvóta predstavuje 114 ton na rok 2018 a na rok 2019. TAC a kvóty stanovené pre kalkana veľkého, riadenie rybolovného úsilia a obmedzenie počtu rybolovných dní na 180 za rok a v súčasnosti platné dvojmesačné obdobie zákazu rybolovu od 15. apríla do 15. júna by sa mali zahrnúť do tohto nariadenia. 
            
            
               V súlade s článkom 2 nariadenia Rady (ES) č. 847/96
                  1
                sa navrhuje, aby sa články 3 a 4 neuplatňovali na populácie, na ktoré sa vzťahuje toto nariadenie. V súlade s článkom 15 ods. 9 nariadenia (EÚ) č. 1380/2013 sa v ňom plánovaná medziročná flexibilita uplatňuje na populácie, na ktoré sa vzťahuje povinnosť vylodiť úlovky.
            
            
               ·Existujúce ustanovenia v oblasti návrhu
            
            
               Rybolovné možnosti a ich prideľovanie členským štátom sa každoročne upravujú. Posledné úpravy sa vykonali nariadením Rady (EÚ) 2017/2360
                  2
                z 11. decembra 2017, ktorým sa na rok 2018 stanovujú rybolovné možnosti pre určité populácie rýb v Čiernom mori. 
            
            
               Okrem každoročných rybolovných možností treba spomenúť nasledujúce opatrenia spojené s rybolovom v Čiernom mori, ktorých sa návrh týka. Návrh Komisie na transpozíciu nedávnych odporúčaní GFCM bol prijatý 22. 3. 2018
                  3
                a je predmetom prebiehajúceho legislatívneho postupu spolurozhodovania v Európskom parlamente a Rade. Je potrebné poukázať na to, že nasledujúce prvky sú prirodzene späté s každoročnými rybolovnými možnosťami a zohľadňujú sa v tomto návrhu: 
            
            
               –Minimálne ochranné veľkosti a minimálne veľkosti ôk pri love kalkana veľkého v Čiernom mori sa upravujú v nariadení Európskeho parlamentu a Rady (EÚ) č. 227/2013 z 13. marca 2013
                  4
               , ktorým sa mení a dopĺňa nariadenie Rady (ES) č. 850/98 o zachovaní zdrojov rybolovu prostredníctvom technických opatrení na ochranu mláďat morských organizmov a nariadenie Rady (ES) č. 1434/98 určujúce podmienky, za ktorých môžu byť slede vylodené na priemyselné účely okrem priamej ľudskej spotreby.
            
         
         
            
               –Odporúčanie GFCM/37/2013/2, ktorým sa stanovuje súbor minimálnych noriem pre ukotvené žiabrovky používané pri love kalkana veľkého a na ochranu veľrybotvarých cicavcov v Čiernom mori, ktoré prijala Všeobecná rybárska komisia pre Stredozemné more (GFCM) na svojom 37. zasadnutí (Split, máj 2013).
            
            
               –Odporúčanie GFCM/39/2015/3, ktorým sa stanovuje súbor opatrení na zabránenie NNN rybolovu, odrádzanie od neho a jeho odstránenie pri love kalkana veľkého v Čiernom mori, ktoré prijala Všeobecná rybárska komisia pre Stredozemné more (GFCM) na svojom 39. zasadnutí (Miláno, máj 2015).
            
            
               –Odporúčanie GFCM/41/2017/4 týkajúce sa viacročného riadiaceho plánu pre rybolov kalkana veľkého v Čiernom mori (geografická podoblasť 29), ktoré prijala Všeobecná rybárska komisia pre Stredozemné more (GFCM) na svojom 41. zasadnutí (Budva, október 2017).
            
            
               –Bukureštská deklarácia
                  5
                schválená v kontexte zasadnutia na vysokej úrovni o riadení rybolovu v Čiernom mori, ktoré zorganizovala komisia GFCM v októbri 2016. Konferencia prijala túto deklaráciu, ktorá zdôraznila potrebu spoločných a kolaboratívnych prístupov pobrežných štátov k zvyšovaniu udržateľnosti rybolovu v Čiernom mori. 
            
            
               –Sofijské vyhlásenie ministrov
                  6
                schválené 7. júna 2018 v kontexte konferencie na vysokej úrovni o rybolove a akvakultúre v Čiernom mori, v ktorom sa konkretizujú záväzky Bukureštskej deklarácie a v ktorom sa na obdobie nasledujúcich 10 rokov stanovuje špecifický akčný plán zameraný na udržateľnosť rybolovu v Čiernom mori. 
            
            
               –Strednodobá stratégia komisie GFCM (2017 – 2020) zameraná na udržateľnosť rybolovu v Stredozemnom a Čiernom mori
                  7
               , v ktorej sa okrem iného prijal súbor opatrení s cieľom posilniť riadenie rybolovu v Čiernom mori na multilaterálnej úrovni. 
            
            
               –Bulharsko a Rumunsko podporili a aktívne sa zúčastnili na uskutočnení pilotného projektu GFCM stanoveného v odporúčaní GFCM/41/2017/4 a zameraného na kontrolu a inšpekciu rybolovu kalkana veľkého. Pilotný projekt GFCM vypracovala Európska agentúra pre kontrolu rybárstva a Bulharsko a Rumunsko aktívne s EFCA spolupracovali, čím umožnili, aby sa táto spoločná operácia uskutočnila v ich príslušných výhradných hospodárskych zónach.
            
            
               –Plnenie záväzkov, ku ktorým Bulharsko a Rumunsko pristúpili v decembri 2017 v kontexte nariadenia o rybolovných možnostiach na rok 2018 s cieľom zlepšiť riadenie v súvislosti s kalkanom veľkým a ostroňom bieloškvrnitým v roku 2018 prijatím súboru opatrení zameraných na zlepšenie kontroly, boj proti NNN rybolovu a na zlepšenie zberu údajov, je efektívne. Bulharsko aj Rumunsko vykonali rad opatrení okrem iného s cieľom znížiť riziko nenahlásených úlovkov zaznamenaním všetkých úlovkov kalkana veľkého a ostroňa bieloškvrnitého (a to aj v prípade množstiev nepresahujúcich 50 kg), zvýšiť mieru kontrol (na mori, na trhoviskách, na súši, spoločných kontrol), podporiť a ďalej zlepšiť vedecké odporúčania týkajúce sa rybolovu a biologických údajov o populáciách v Čiernom mori.
            
            
               ·Súlad s inými politikami a cieľmi EÚ
            
            
               Navrhované opatrenia sú v súlade s cieľmi a pravidlami spoločnej rybárskej politiky a s politikou Únie v oblasti udržateľného rozvoja.
            
            
               2.VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               ·Získavanie a využívanie expertízy
            
            
               Vedecké organizácie, s ktorými sa uskutočňujú konzultácie, sú Vedecký, technický a hospodársky výbor pre rybárstvo (STECF) a pracovná skupina pre Čierne more (WGBS) Všeobecnej rybárskej komisie pre Stredozemné (GFCM).
            
            
               Únia žiada výbor STECF o vedecké odporúčanie k stavu komerčne významných populácií rýb. Výbor STECF vydáva svoje odporúčania na základe mandátu, ktorý dostáva od Komisie. Aktuálne a presné odporúčania dostupné počas diskusie o tomto návrhu v Rade sa vzťahujú na populácie v Čiernom mori, pre ktoré sa navrhujú kvóty.
            
            
               Konečným cieľom je dostať populácie na úrovne, pri ktorých možno dosahovať maximálny udržateľný výnos (MSY), a udržať ich na týchto úrovniach. Tento cieľ bol výslovne začlenený do základného nariadenia o SRP; v jeho článku 2 ods. 2 sa stanovuje, že tento cieľ sa „dosiahne do roku 2015 tam, kde je to možné, a [...] najneskôr do roku 2020 pre všetky populácie“. Stanovenie tohto cieľa odzrkadľuje záväzok, ktorý Únia prijala v súvislosti so závermi Svetového samitu o udržateľnom rozvoji v Johannesburgu v roku 2002 a súvisiacim plánom ich vykonávania. 
            
            
               ·Konzultácie so zainteresovanými stranami
            
            
               Konzultácie so zainteresovanými stranami prebiehali prostredníctvom oznámenia Komisie Európskemu parlamentu a Rade o súčasnom stave spoločnej rybárskej politiky a o konzultácii týkajúcej sa rybolovných možností na rok 2019 [COM(2018) 452 final z 11. 6. 2018]. Vedecký základ pre tento návrh poskytuje STECF. Všetky správy výboru STECF sú dostupné na webovej stránke GR MARE.
            
            
               ·Posúdenie vplyvu
            
            
               Na úrovni EÚ je riziko negatívneho vplyvu na obnovu populácie kalkana veľkého nižšie vďaka dodatočnému zaznamenávaniu úlovkov, dodatočným kontrolným a monitorovacím opatreniam, ktoré zaviedli a realizujú Rumunsko a Bulharsko v súlade so záväzkami členských štátov v kontexte prijatia nariadenia, ktorým sa na rok 2018 stanovujú rybolovné možnosti pre určité populácie rýb v Čiernom mori. 
            
            
               Na multilaterálnej úrovni sa riziko negatívneho vplyvu na obnovu populácie obmedzuje viacerými novými opatreniami: 1) Sofijské vyhlásenie ministrov podpísané 7. júna, ktorým sa potvrdzuje záväzok pobrežných krajín Čierneho mora konať spoločne na základe konkrétneho akčného plánu a tým prispieť k udržateľnosti rybolovu v Čiernom mori, 2) regionálny akčný plán GFCM na boj proti NNN rybolovu, ktorý bol prijatý na 41. výročnom zasadnutí GFCM a následné vykonávanie tohto plánu, 3) realizácia projektu GFCM BlackSea4Fish na multilaterálnej úrovni, ktorého základom je regionálna spolupráca v oblasti vedeckých údajov, prieskumov a posudzovania, 4) prijatie viacročného riadiaceho plánu pre rybolov kalkana veľkého v Čiernom mori na 41. výročnom zasadnutí GFCM a následné vykonávanie tohto plánu (GSA 29). V pláne sa na multilaterálnej úrovni stanovuje celkový povolený výlov a jeho dočasné pridelenie pobrežným krajinám v Čiernom mori na rok 2018 a 2019. Nosným prvkom viacročného riadiaceho plánu je uskutočnenie pilotného projektu spoločných inšpekcii a kontrol na mori. Doložky o revízií v pláne umožnia prehodnotenie TAC a kvót v prípade, že sa vo vedeckom odporúčaní nepotvrdí pokračovanie pozitívneho vývoja miery rybolovnej úmrtnosti. V pláne sa okrem toho počíta so zavedením stáleho mechanizmu pridelenia TAC a programu stálych inšpekcií do roku 2020. Plán je prínosom pre efektívny boj proti NNN činnostiam a správne riadenie populácie kalkana veľkého na regionálnej úrovni. 
            
         
         
            
               Tento návrh nezohľadňuje len krátkodobé záujmy; je aj súčasťou dlhodobejšieho prístupu, pomocou ktorého sa intenzita rybolovu postupne prispôsobuje dlhodobo udržateľným úrovniam.
            
            
               Prístup prijatý v tomto návrhu môže mať preto v strednodobom horizonte za následok zníženie rybolovného úsilia, ale v dlhodobom horizonte stabilné alebo zvyšujúce sa kvóty. Takisto sa očakáva, že medzi dlhodobé dôsledky uvedeného prístupu bude patriť zníženie vplyvu na životné prostredie následkom prispôsobenia rybolovného úsilia a rybolovných možností. Udržateľnosť rybolovných činností sa v dlhodobom horizonte zvýši.
            
            
               3.PRÁVNE PRVKY NÁVRHU
            
            
               ·Zhrnutie navrhovaného opatrenia
            
            
               V tomto návrhu sa stanovujú obmedzenia výlovu uplatniteľné na rybolov Únie v Čiernom mori s cieľom dosiahnuť cieľ spoločnej rybárskej politiky, ktorým je zabezpečenie rybolovu na biologicky, hospodársky a sociálne udržateľnej úrovni.
            
            
               ·Právny základ
            
            
               Právnym základom návrhu je článok 43 ods. 3 Zmluvy o fungovaní Európskej únie.
            
            
               Povinnosti Únie využívať živé vodné zdroje udržateľným spôsobom jej vyplývajú z povinností stanovených v článku 2 základného nariadenia o SRP.
            
            
               ·Zásada subsidiarity
            
            
               Návrh patrí do výlučnej právomoci EÚ podľa článku 3 ods. 1 písm. d) Zmluvy o fungovaní Európskej únie. Zásada subsidiarity sa preto neuplatňuje.
            
            
               ·Zásada proporcionality
            
            
               Návrh je v súlade so zásadou proporcionality z tohto dôvodu:
            
            
               spoločná rybárska politika je spoločnou politikou. Podľa článku 43 ods. 3 ZFEÚ je Rada povinná prijímať opatrenia týkajúce sa stanovovania a prideľovania rybolovných možností.
            
            
               Navrhovaným nariadením Rady sa členským štátom prideľujú rybolovné možnosti. So zreteľom na článok 16 ods. 6 a 7 a článok 17 nariadenia č. 1380/2013 členské štáty môžu takéto rybolovné možnosti podľa vlastného uváženia prideľovať plavidlám plaviacim sa pod ich vlajkou. Členské štáty teda majú široký priestor na rozhodovanie o tom, aké sociálne a ekonomické modely si zvolia na využívanie rybolovných možností, ktoré im boli pridelené.
            
            
               Návrh nemá pre členské štáty žiadne nové finančné dôsledky. Toto nariadenie prijíma Rada každý rok a verejné a súkromné prostriedky na jeho vykonávanie sú už k dispozícii.
            
            
            
               ·Výber nástrojov
            
            
               Navrhované nástroje: nariadenie.
            
            
               Ide o návrh týkajúci sa riadenia rybolovu na základe článku 43 ods. 3 ZFEÚ a v súlade s článkom 16 nariadenia (EÚ) č. 1380/2013.
            
            
               4.VPLYV NA ROZPOČET
            
         
         
            
               Návrh nemá žiadny vplyv na rozpočet Únie.
            
            
               2018/0365 (NLE)
            
            
               Návrh
            
            
               NARIADENIE RADY
            
            
               ktorým sa na rok 2019 stanovujú rybolovné možnosti pre určité populácie rýb a skupiny populácií rýb v Čiernom mori
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 43 ods. 3,
            
            
               so zreteľom na návrh Európskej komisie,
            
            
               keďže:
            
            
               (1)Rada v súlade s článkom 43 ods. 3 zmluvy prijíma na návrh Komisie opatrenia týkajúce sa stanovovania a prideľovania rybolovných možností.
            
            
               (2)V nariadení Európskeho parlamentu a Rady (EÚ) č. 1380/2013
                  8
                sa vyžaduje, aby sa ochranné opatrenia prijímali s ohľadom na dostupné vedecké, technické a hospodárske odporúčania vrátane prípadných správ, ktoré vypracoval Vedecký, technický a hospodársky výbor pre rybárstvo (STECF).
            
            
               (3)Úlohou Rady je prijímať opatrenia, ktorými sa stanovujú a prideľujú rybolovné možnosti podľa rybolovnej oblasti alebo skupiny rybolovných oblastí v Čiernom mori, čo podľa potreby zahŕňa aj určité funkčne súvisiace podmienky. Podľa článku 16 ods. 4 nariadenia (EÚ) č. 1380/2013 by sa mali rybolovné možnosti stanoviť v súlade s cieľmi spoločnej rybárskej politiky (SRP) stanovenými v článku 2 ods. 2 uvedeného nariadenia. Podľa článku 16 ods. 1 nariadenia (EÚ) č. 1380/2013 sa rybolovné možnosti prideľujú členským štátom tak, aby sa zabezpečila relatívna stabilita rybolovných činností každého členského štátu v súvislosti s každou populáciou rýb alebo druhom rybolovu. 
            
            
               (4)Všeobecná rybárska komisia pre Stredozemné more (GFCM) na svojom 41. výročnom zasadnutí v roku 2017 prijala odporúčanie GFCM/40/2017/4 k viacročnému riadiacemu plánu pre kalkana veľkého v zemepisnej podoblasti 29 (Čierne more). V predmetnom odporúčaní sa stanovuje celkový povolený výlov (TAC) kalkana veľkého na dva roky (2018 – 2019) s dočasným pridelením kvót. Toto opatrenie by sa malo implementovať do práva Únie. 
            
            
               (5)Rybolovné možnosti by sa mali stanoviť na základe dostupných vedeckých odporúčaní, pričom by sa mali vziať do úvahy biologické a sociálno-ekonomické aspekty a zaistiť spravodlivé zaobchádzanie s jednotlivými sektormi rybolovu, a zároveň by sa mali zohľadniť názory vyjadrené počas konzultácií so zainteresovanými stranami.
            
            
               (6)V súlade s vedeckými odporúčaniami výboru STECF je potrebné udržať súčasnú mieru rybolovnej úmrtnosti v záujme zabezpečenia udržateľnosti populácie šproty severnej v Čiernom mori 
            
            
               (7)Využívanie rybolovných možností stanovených v tomto nariadení podlieha nariadeniu Rady (ES) č. 1224/2009
                  9
               , a najmä jeho článkom 33 a 34, ktoré sa týkajú zaznamenávania úlovkov a oznamovania údajov o vyčerpaní rybolovných možností. Je preto potrebné uviesť, aké kódy majú členské štáty používať, keď Komisii zasielajú údaje týkajúce sa vyloďovania úlovkov z populácií, na ktoré sa vzťahuje toto nariadenie.
            
            
               (8)V súlade s článkom 2 nariadenia Rady (ES) č. 847/96
                  10
                sa musia určiť populácie, na ktoré sa vzťahujú jednotlivé opatrenia uvedené v uvedenom nariadení.
            
            
               (9)Pokiaľ ide o populáciu kalkana veľkého, mali by sa prijať ďalšie ochranné opatrenia. Zachovaním v súčasnosti platného dvojmesačného obdobia zákazu rybolovu od 15. apríla do 15. júna by sa naďalej zabezpečila ochrana populácie počas obdobia neresenia kalkana veľkého. Riadenie rybolovného úsilia a obmedzenie počtu rybolovných dní na 180 za rok by mali pozitívny ochranný vplyv na populáciu kalkana veľkého. 
            
            
               (10)S cieľom predísť prerušeniu rybolovných činností a zabezpečiť živobytie rybárov Únie je dôležité povoliť od 1. januára 2019 rybolov v príslušných rybolovných oblastiach v Čiernom mori. Z dôvodu naliehavosti by toto nariadenie malo nadobudnúť účinnosť ihneď po jeho uverejnení.
            
            
               (11)Rybolovné možnosti by sa mali využívať v plnom súlade s uplatniteľným právom Únie,
            
         
         
            
               PRIJALA TOTO NARIADENIE:
            
            
               KAPITOLA I
                  Predmet úpravy, rozsah pôsobnosti a vymedzenie pojmov
            
            
               Článok 1
               Predmet úpravy
            
            
               Týmto nariadením sa na rok 2019 stanovujú rybolovné možnosti, ktoré majú k dispozícii rybárske plavidlá Únie plaviace sa pod vlajkou Bulharska a Rumunska pri týchto populáciách rýb:
            
            
               a)
                     šprota severná (Sprattus sprattus) v Čiernom mori,
            
            
               b)
                     kalkan veľký (Psetta maxima) v Čiernom mori.
            
            
               Článok 2
               Rozsah pôsobnosti
            
            
               Toto nariadenie sa vzťahuje na rybárske plavidlá Únie plaviace sa pod vlajkou Bulharska a Rumunska pôsobiace v Čiernom mori.
            
            
               Článok 3
               Vymedzenie pojmov
            
            
               Na účely tohto nariadenia sa uplatňuje toto vymedzenie pojmov:
            
            
               a)„GFCM“ je Všeobecná rybárska komisia pre Stredozemné more,
            
            
               b)„Čierne more“ je geografická podoblasť 29 v zmysle prílohy I k nariadeniu Európskeho parlamentu a Rady (EÚ) č. 1343/2011
                  11
               ,
            
            
               c)„rybárske plavidlo“ je každé plavidlo s vybavením na komerčné využívanie morských biologických zdrojov,
            
            
               d)„rybárske plavidlo Únie“ je rybárske plavidlo plaviace sa pod vlajkou členského štátu a zaregistrované v Únii, 
            
            
               e)„populácia“ je morský biologický zdroj, ktorý sa vyskytuje v danej oblasti hospodárenia,
            
            
               f)„celkový povolený výlov“ (TAC) je množstvo rýb z každej populácie, ktoré možno vyloviť počas jedného roka, 
            
            
               g) „autonómna kvóta Únie“ je obmedzenie výlovu, ktoré sa autonómne prideľuje rybárskym plavidlám Únie v prípade, že nie je dohodnutý žiaden TAC, 
            
            
               h)„analytická kvóta“ je autonómna kvóta Únie, pri ktorej je k dispozícii analytické posúdenie,
            
            
               i) „analytické posúdenie“ je kvantitatívne vyhodnotenie trendov v danej populácii na základe údajov o biológii a využívaní tejto populácie, ktoré sú podľa vedeckého prieskumu dostatočne kvalitné ako podklad k vedeckému odporúčaniu v súvislosti s možnosťami budúcich úlovkov.
            
            
               KAPITOLA II
                  Rybolovné možnosti 
            
         
         
            
               Článok 4
               Prideľovanie rybolovných možností
            
            
               1. Autonómna kvóta Únie na šprotu severnú, pridelenie takejto kvóty jednotlivým členským štátom a prípadne aj funkčne súvisiace podmienky sú stanovené v prílohe. 
            
            
               2. TAC kalkana veľkého uplatniteľný vo vodách Únie a na rybárske plavidlá Únie, ako aj pridelenie týchto TAC členským štátom a prípadné funkčne súvisiace podmienky sa stanovujú v prílohe. 
            
            
            
               Článok 5
               Osobitné ustanovenia o prideľovaní
            
            
               Prideľovanie rybolovných možností jednotlivým členským štátom podľa tohto nariadenia sa uskutočňuje bez toho, aby boli dotknuté:
            
            
               a)výmeny vykonané podľa článku 16 ods. 8 nariadenia (EÚ) č. 1380/2013,
            
            
               b)zníženia a prerozdelenia vykonané podľa článku 37 nariadenia (ES) č. 1224/2009,
            
            
               c)zníženia vykonané podľa článkov 105 a 107 nariadenia (ES) č. 1224/2009.
            
            
            
            
               Článok 6
            
            
               Riadenie rybolovného úsilia v prípade kalkana veľkého
            
            
            
               Maximálny počet rybolovných dní pre rybárske plavidlá Únie s oprávnením na lov kalkana veľkého v Čiernom mori nesmie presiahnuť 180 dní za rok bez ohľadu na celkovú dĺžku plavidla.
            
            
            
            
               KAPITOLA III
                  Záverečné ustanovenia
            
            
               Článok 7
               Zasielanie údajov
            
            
               Keď členské štáty podľa článkov 33 a 34 nariadenia (ES) č. 1224/2009 zasielajú Komisii údaje o vyloďovaní ulovených množstiev z populácií, použijú na tento účel kódy populácií uvedené v prílohe k tomuto nariadeniu.
            
         
         
            
            
               Článok 8
               Nadobudnutie účinnosti
            
            
               Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            
            
               Uplatňuje sa od 1. januára 2019.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Nariadenie Rady (ES) č. 847/96 zo 6. mája 1996, ktorým sa zavádzajú dodatočné podmienky pre riadenie celkových prípustných úlovkov (TAC) a kvót presahujúce rok (Ú. v. ES L 115, 9.5.1996, s. 3).
               
               
                  
                     (2)
                  
                        Ú. v. EÚ L 337, 19.12.2017, s. 1.
               
               
                  
                     (3)
                  
                        COM(2018) 143 final z 22. marca 2018. 
               
               
                  
                     (4)
                  
                        Ú. v. EÚ L 78, 20.3.2013, s. 1.
               
               
                  
                     (5)
                  
                        V znení z adresy: http://www.fao.org/gfcm/meetings/blackseaconference2016/en/.
               
               
                  
                     (6)
                  
                        V znení z adresy: https://ec.europa.eu/fisheries/black-sea-countries-pledge-promote-sustainable-fisheries-and-aquaculture_en.
               
               
                  
                     (7)
                  
                        V znení z adresy: http://www.fao.org/gfcm/reports/statutory-meetings/detail/en/c/454522/.
               
               
                  
                     (8)
                  
                        Nariadenie Európskeho parlamentu a Rady (EÚ) č. 1380/2013 z 11. decembra 2013 o spoločnej rybárskej politike, ktorým sa menia nariadenia Rady (ES) č. 1954/2003 a (ES) č. 1224/2009 a zrušujú nariadenia Rady (ES) č. 2371/2002 a (ES) č. 639/2004 a rozhodnutie Rady 2004/585/ES (Ú. v. EÚ L 354, 28.12.2013, s. 22).
               
               
                  
                     (9)
                  
                        Nariadenie Rady (ES) č. 1224/2009 z 20. novembra 2009, ktorým sa zriaďuje systém kontroly Únie na zabezpečenie dodržiavania pravidiel spoločnej politiky v oblasti rybného hospodárstva a ktorým sa menia a dopĺňajú nariadenia (ES) č. 847/96, (ES) č. 2371/2002, (ES) č. 811/2004, (ES) č. 768/2005, (ES) č. 2115/2005, (ES) č. 2166/2005, (ES) č. 388/2006, (ES) č. 509/2007, (ES) č. 676/2007, (ES) č. 1098/2007, (ES) č. 1300/2008, (ES) č. 1342/2008 a ktorým sa zrušujú nariadenia (EHS) č. 2847/93, (ES) č. 1627/94 a (ES) č. 1966/2006 (Ú. v. EÚ L 343, 22.12.2009, s. 1).
               
               
                  
                     (10)
                  
                        Nariadenie Rady (ES) č. 847/96 zo 6. mája 1996, ktorým sa zavádzajú dodatočné podmienky pre riadenie celkových prípustných úlovkov (TAC) a kvót presahujúce rok (Ú. v. ES L 115, 9.5.1996, s. 3).
               
               
                  
                     (11)
                  
                        Nariadenie Európskeho parlamentu a Rady (EÚ) č. 1343/2011 z 13. decembra 2011 o niektorých ustanoveniach týkajúcich sa rybolovu v oblasti dohody o GFCM (Všeobecná rybárska komisia pre Stredozemné more) a o zmene a doplnení nariadenia Rady (ES) č. 1967/2006 o riadiacich opatreniach pre trvalo udržateľné využívanie zdrojov rybného hospodárstva v Stredozemnom mori (Ú. v. EÚ L 347, 30.12.2011, s. 44).
               
            
      
    ---documentbreak--- 
      
         
               EURÓPSKA KOMISIA
            V Bruseli24. 10. 2018
            COM(2018) 710 final
            PRÍLOHA
            k
            NÁVRHU NARIADENIA RADY,
            ktorým sa na rok 2019 stanovujú rybolovné možnosti pre určité populácie rýb a skupiny populácií rýb v Čiernom mori
            
               
         
         
            
               PRÍLOHA
            
            
            
               V tabuľkách, ktoré sú uvedené v tejto prílohe, sa stanovujú TAC a kvóty v tonách živej hmotnosti, prípadne funkčne súvisiace podmienky.
            
            
            
                     
                        Druh:
                     
                  
                  
                     
                        šprota severná
                     
                  
                  
                     
                  
                  
                     
                        Zóna:
                     
                  
                  
                     
                        vody Únie v Čiernom mori
                     
                  
                  
                     
                  
               
                     
                  
                  
                     
                        Sprattus sprattus
                     
                  
                  
                     
                  
                  
                     
                        (SPR/F3742C)
                     
                  
               
                     
                        Bulharsko
                     
                  
                  
                     
                  
                  
                     
                        8 032,50 
                     
                  
                  
                     
                        Analytická kvóta
                     
                     
                        Článok 3 nariadenia (ES) č. 847/96 sa neuplatňuje.
                     
                     
                        Článok 4 nariadenia (ES) č. 847/96 sa neuplatňuje.
                     
                     
                  
               
                     
                        Rumunsko
                     
                  
                  
                     
                  
                  
                     
                        3 442,50
                     
                  
                  
                     
                  
               
                     
                  
                  
                     
                  
                  
                     
                  
                  
                     
                  
               
                     
                        Únia
                     
                  
                  
                     
                  
                  
                     
                        11 475
                     
                  
                  
                     
                  
               
                     
                  
                  
                     
                  
                  
                     
                  
                  
                     
                  
               
                     
                        TAC
                     
                  
                  
                     
                        Irelevantný/Nedohodnutý
                     
                  
                  
                     
                  
                  
                     
                  
               
            
            
                     
                        Druh:
                     
                  
                  
                     
                        kalkan veľký
                     
                  
                  
                     
                        Zóna:
                     
                  
                  
                     
                        vody Únie v Čiernom mori
                     
                  
               
                     
                  
                  
                     
                        Psetta maxima
                     
                  
                  
                     
                  
                  
                     
                        (TUR/F3742C)
                     
                  
                  
                     
                  
                  
                     
                  
                  
                     
                  
               
                     
                        Bulharsko
                     
                  
                  
                     
                        57
                     
                  
                  
                     
                  
                  
                     
                        Analytický TAC 
                     
                     
                        Článok 3 nariadenia (ES) č. 847/96 sa neuplatňuje.
                     
                     
                        Článok 4 nariadenia (ES) č. 847/96 sa neuplatňuje.
                     
                     
                  
               
                     
                        Rumunsko
                     
                  
                  
                     
                        57 
                     
                  
                  
                     
                  
                  
                     
                  
               
                     
                  
                  
                     
                  
                  
                     
                  
                  
                     
                  
               
                     
                        Únia
                     
                  
                  
                     
                        114
                     
                  
                  
                     
                        (*)
                     
                  
                  
                     
                  
               
                     
                  
                  
                     
                  
                  
                     
                  
                  
                     
                  
               
                     
                        TAC
                     
                  
                  
                     
                                     644 
                     
                  
                  
                     
                  
               
                     
                        _________
                     
                  
                  
                     
                  
                  
                     
                  
                  
                     
                  
               
                     
                         (*)
                              V období od 15. apríla do 15. júna 2019 sa nepovoľuje žiadna rybolovná činnosť vrátane prekládok, brania na palubu, vylodení a prvého predaja.